**\_\_. tétel: Szövegtípusok: leíró, érvelő, elbeszélő**

A szövegeket különféle jellemzői kalapján szövegtípusokba osztjuk. A kommunikációban **résztvevők száma és egymáshoz való viszonya szerint** lehet:

- Ha két- vagy többirányú kommunikáció (párbeszéd), **dialogikus** szövegtípusról beszélünk. Több nézőpont jelenik meg bennük, szerepváltás jellemzi (a beszélő és hallgató szerepei állandóan változnak).

- Egyirányú (monológ) **monologikus** szövegtípus, ha egy ember alkotja a szöveget, egy nézőpontból, nincs szerepváltás.

**Kommunikációs funkciók szerint** a következőket különböztethetjük meg:

**Elbeszélő szövegtípus.**  Láncszerű (lineáris) szerkezet jellemzi, az időbeliségre épül. Leggyakrabban a múlt felől a jövő felé halad, de elképzelhetőek benne időbeli váltások, ugrások. Vannak szövegek, amelyek bevezetéssel kezdődnek, de sok esetben rögtön a dolgok közepébe vág: „in medias res”. Vezérfonala egy esemény, amelyet egy nézőpontból látunk, egy elbeszélő szemüvegén keresztül. Gyakran keveredik a leíró szövegekkel. (helyek, személyek leírása). Ehhez a szövegtípushoz fordulunk, ha eseményeket akarunk elbeszélni, pl.: regény, levél, szóbeli elbeszélés. Gyakran előfordul benne párbeszéd.

**Leíró szövegtípus. C**élja a jellemzés, a leírás (személy, élőlény, tárgy, stb.) A térbeliségre épül, különböző irányokba haladhat: résztől az egész felé (vagy fordítva), közelről a távoli irányába (vagy fordítva), kívülről befelé haladva (vagy fordítva). Jellemzően tárgyilagos E/3 személyű, a leíró személye és érzései a háttérbe szorulnak. Nyelvi szempontból a névszók (főnév és melléknév) túlsúlya jellemző erre a szövegtípusra.

**Érvelő szövegtípus.** Célja a meggyőzés, logikai rendre épül, az ok-okozati kapcsolatot tárja fel az állítások között. Szerkezete többnyire a következő: a szöveg központjában tételmondatok állnak, melyek bizonyítása vagy cáfolata a szöveg célja. Felépítése gyakran körkörös, a bevezetésben egy témát jelöl ki, melynek kacsán érvelni szeretne, majd következik az érvek láncolata, végül a lezárás visszatér a bevezetésben felvetett dolgokra, és végső következtetést von le. Fontos célja még a címzettben (a közönségben) keltett erős benyomás, amelyet retorikai elemekkel ér el.

A **kommunikációs színterek szerint** a következő típusok lehetnek: magánéleti, közéleti, hivatalos, egyházi, tudományos, sajtóban megjelenő és szépirodalmi.

\_

Feladatok:

Határozza meg az adott szöveg szövegtípusát! Emelje ki jellegzetességeit!

*„Ha szülőföldemre gondolok, nekem is egy kis vidéki ház jut eszembe. De csak a házra emlékszem, a két szobácskára és köztük a földes konyhára. Udvara addig terjedt a háznak, ameddig a tekintet. Ahogy a lekoptatott küszöbön legelső ízben átvergődtem, tétova lépteim elé rögtön a végtelen világ terült. Dombon állt a ház, alatta a völgyben a puszta szokásos, mindenütt oly egyforma képe: jobbra a kulcsár, a béresgazda, a kőmíves, a bognár lakása, egy épülettömbben a kovács- és bognárműhellyel; balra három-négy oszlopban a hosszú cselédházak, évszázados fák közt a kastély és a tiszti lak, szemben egy empire-stílusú nagy szekérszín, majd egy kis emelkedésen a magtár és az ököristálló. És körben a végtelen határ távoli falvak csöppentett mészfoltjaival.”* (Illyés Gyula: Puszták népe)

**Ez egy monologikus, leíró, szépirodalmi szöveg. Először egy házat ír le, annak szobáját, de a kép kitágul, egyre messzebb kerülünk a bemutatott kis háztól, így egyre több mindent veszünk észre: más házakat, műhelyeket, mezőgazdasági épületeket, majd a szöveg végén a szomszéd falvak is láthatóvá válnak. Kevés ige jellemző a szövegre, főleg a második felében alig található ige.**